ΓΡΑΠΤΗ ΕΡΩΤΗΣΗ P-2581/96 υποβολή: Spalato Bellerι (NI) προς την Επιτροπή (24 Σεπτεμβρίου 1996)

Θέμα: Αλλαντίαση στην Ιταλία

Λαμβάνοντας υπόψη ότι η αλλαντίαση ήταν σχεδόν άγνωση στην Ιταλία, λαμβάνοντας υπόψη ότι τα κρούσματα που έχουν εμφανισθεί έως τώρα οφείλονταν σε κονσέρβες ή προϊόντα παρασκευασμένα με παραδοσιακό τρόπο και διατηρημένα σε κουτιά και όχι, όπως φαίνεται από τα καταγεγραμμένα παραδείγματα, σε προϊόντα ή παράγωγα του γάλακτος, λαμβάνοντας υπόψη ότι εκρούσθη ο κώδων του κινδύνου (μολονότι δεν γίνεται ακόμη λόγος για επιδημία) στις περιοχές της Νοτίου Ιταλίας όπου καταναλώθηκαν γαλακτοκομικά προϊόντα μιας από τις πιό αξιόπιστες εταιρείες στην Ευρώπη,

Ερωτάται η Επιτροπή: δεν νομίζει ότι πρέπει να πραγματοποιηθεί μια επιδημιολογική και τοξικολογική έρευνα επί πλέον εκείνης που πραγματοποιεί ήδη το ενδιαφερόμενο κράτος μέλος; δεν νομίζει ότι πρέπει να προωθηθούν μελέτες σχετικά με την αλλαντοτοξίνη (θα μπορούσαν να βοηθήσουν οι χώρες της Ανατολικής Ευρώπης και κυρίως η Ρωσία, δεδομένου ότι εκεί έχουν καταγραφεί πολυάριθμα κρούσματα αλλαντίασης οφειλόμενα στην υπερβολική κατανάλωση κονσερβών), αφού υπάρχουν υπόνοιες ότι μπορεί να πρόκειται για τοξική παραλλαγή η οποία ευνοείται σε ένα νέο αλλά πάντοτε αναερόβιο πεδίο ανάπτυξης;

Απάντηση του κ. Flynn εξ ονόματος της Επιτροπής (15 Νοεμβρίου 1996)

Οι πληροφορίες που έχει στη διάθεσή της η Επιτροπή αναφέρουν μέχρι τις 2 Οκτωβρίου 1996, επτά περιπτώσεις αλλαντίασης, εκ των οποίων οι τρεις έχουν επιβεβαιωθεί μέσω της απόδειξης ύπαρξης τοξίνης παραγόμενης από το αλλαντικό κλωστηρίδιο, τύπου Α. Η τροφική δηλητηρίαση συνδέεται με την κατανάλωση τυριού Mascarpone συσκευασμένου σε στεγανό υμενώδες κάλυμμα. Αυτή γνωστοποιήθηκε από τις ιταλικές αρχές στην Επιτροπή και τις χώρες που εισάγουν αυτόν τον τύπο προϊόντος. Η Επιτροπή απέστειλε επιτόπου δύο εμπειρογνώμονες που έλαβαν μέρος στην έρευνα του υπόπτου προϊόντος. Τα προκαταρκτικά πορίσματα της έρευνας που εξετέθησαν στην μόνιμη κτηνιατρική επιτροπή η οποία συμφώνησε πως τα μέτρα που είχαν ληφθεί από τις ιταλικές υγειονομικές αρχές ήταν επαρκή για την διασφάλιση της άμεσης ασφάλειας των καταναλωτών και ότι δεν ήταν απαραίτητο να ληφθούν πρόσθετα μέτρα. Σε ότι αφορά τις επιδημιολογικές πλευρές, το Instituto Superiore de Sanita στη Ρώμη είναι τη στιγμή τώρα επιφορτισμένο με την έρευνα. Η Επιτροπή συνεχίζει να παρακολουθεί το ενλόγω φάκελο και θα ενημερώσει όλες τις αρχές ως προς τα τελικά συμπεράσματα.

Περιπτώσεις αλλαντίασης συνδεόμενες με γαλακτοκομικά προϊόντα είναι σπάνιες αλλά έχουν ήδη παρουσιαστεί κατά το παρελθόν με τυριά ή γιαούρτια. Η παρούσα περίπτωση φαίνεται ότι προήλθε από μοναδικό συμβάν κατά τη διάρκεια μιας ημέρας παραγωγής και λόγω διακοπής της αλυσίδας του ψύχους κατά την διανομή. Τα σημεία αυτά θα πρέπει να επιβεβαιωθούν από την τελική έκθεση της επιδημιολογικής έρευνας. Οι περιπτώσεις αλλαντίασης στη Ρωσία που αναφέρθηκαν από το αξιότιμο μέλος συνδέονται κυρίως σε σοβαρές ανεπάρκειες της βιομηχανίας κονσερβοποιίας, οι οποίες καταδείχθηκαν σε μια αποστολή εμπειρογνωμόνων της Επιτροπής στη χώρα αυτή.

Η αλλαντίαση δεν είναι ζωονόσος και για το λόγο αυτό τα νομοθετικά μέσα που έχουν αναπτυχθεί στο πλαίσιο αυτό δεν εφαρμόζονται στον έλεγχο της ασθένειας αυτής. Αντίθετα, η Επιτροπή συμμερίζεται τη γνώμη του αξιότιμου μέλους ως προς την ανάγκη ανάπτυξης των συνεργασιών αναφορικά προς την διάγνωση και την παρακολούθηση της αλλαντίασης, όπως και σχετικά με τις ασθένειες που μεταδίδονται διά της τροφικής οδού γενικά. Υπό την οπτική αυτή, βρίσκονται υπό πραγματοποίηση μια επιστημονική τεχνική έρευνα των πόρων σε θέματα παρακολούθησης και ελέγχου των μεταδοτικών ασθενειών και μια απογραφή των πόρων και δυνατοτήτων αυτών. Εξάλλου, μέσω του προγράμματος AIDS και λοιπών μεταδοτικών ασθενειών, η Επιτροπή υποστηρίζει την εγκατάσταση δικτύων παρακολούθησης και ελέγχου των μεταδοτικών ασθενειών στο εσωτερικό της Κοινότητας.